Virallinen lehti nro C 182 , 28/06/1999 s. 0103



KIRJALLINEN KYSYMYS P-3573/98 esittäjä(t): Georg Jarzembowski (PPE) komissiolle (18. marraskuuta 1998) Aihe: Eteläkorealaisten telakoiden aiheuttamat kilpailun vääristymät Eurooppalaiset telakat kärsivät hyökkäävästä tavasta, jolla eteläkorealaiset telakat hankkivat uusia sopimuksia. Eteläkorealaiset telakat tekevät uusia laivanrakennussopimuksia toisinaan jopa sellaisin hinnoin, että ne eivät kata edes materiaalikuluja. Tämä on mahdollista vain, koska Etelä-Korean hallitus sijoittaa Kansainväliseltä valuuttarahastolta saamansa lainat suoraan tai epäsuorasti maansa telakoiden tukemiseen. Etelä-Korean hallituksen ja telakoiden menettely vääristää kansainvälistä kilpailua laivanrakennustarjouksista eurooppalaisten telakoiden kannalta kestämättömällä tavalla, eikä jäsenvaltioiden Kansainvälisen valuuttarahaston kautta myöntämässä tuessa ole mitään järkeä. Kysyn komissiolta: 1. Mitä tarkkoja tietoja komissiolla on Etelä-Korean hallituksen ja telakoiden menettelystä? 2. Millaisiksi komissio arvioi tilanteen ja sen vaikutukset Euroopan laivanrakennusteollisuuteen? 3. Mihin toimiin komissio on jo ryhtynyt näiden kilpailun vääristymien lopettamiseksi ja siten eurooppalaisen laivanrakennuksen turvaamiseksi, ja mihin toimiin se aikoo tulevaisuudessa ryhtyä? 4. Mikä on komission tavoite, ja millä tavoin se aikoo vaikuttaa jäsenvaltioihin, jotta nämä puolestaan pyrkisivät Kansainvälisen valuuttarahaston kautta saamaan Etelä-Korean hallituksen lopettamaan edellä kuvatun tavan tukea telakoita sekä eteläkorealaiset telakat lopettamaan nykyisen tapansa hankkia sopimuksia? Komission jäsenen Sir Leon Brittaninkomission puolesta antama vastaus (14. joulukuuta 1998) Komissio seuraa tarkkaavaisesti Korean talouskriisin kehitystä ja sen seurauksia Euroopan laivanrakennusteollisuudelle. Asiasta vastaava komission jäsen painotti äskettäin Koreaan tekemänsä matkan yhteydessä, että viranomaiset eivät missään tapauksessa saa myöntää etuuskohtelua niille yhtymille, joihin korealaiset telakat ovat yhteydessä. Vaikka komissiolla ei toistaiseksi ole todisteita siitä, että Korea ei olisi noudattanut kansainvälisiä sääntöjä, se seuraa kuitenkin tarkkaan sitä, miten kansainvälisten elinten myöntämää rahoitustukea käytetään. Komissio on aloittanut tiettyjä kahdenvälisiä toimia Korean kanssa. Lokakuussa Korean kanssa pidetyssä ministerikokouksessa komissio otti esille eräitä kysymyksiä, jotka koskivat alan rakenneuudistusta, Korea Eximbankin alusten viennille myöntämää tukea ja väitteitä siitä, että telakoiden alihankkijoille on annettu paikallista tukea. Korea toimitti asiasta yksityiskohtaisia tietoja ja lupasi toimittaa tietoja myös vastaisuudessa. Maailmanmarkkinoiden tilanteen osalta Euroopan tuotannonala, joka sai vuoden 1998 yhdeksän ensimmäisen kuukauden aikana 60 prosenttia enemmän tilauksia kuin vuoden 1997 vastaavana aikana, on tilapäisesti parantanut asemiaan suurimpiin kilpailijoihinsa nähden. Korealaiset telakat puolestaan saivat samana aikana 28 prosenttia vähemmän tilauksia kuin edellisenä vuonna wonin devalvoinnista huolimatta. Näitä lukuja on kuitenkin tulkittava erittäin varovaisesti, koska ne koskevat ainoastaan osaa vuotta. Lisäksi suuri osa (40 prosenttia tasattuina bruttorekisteritonneina laskettuna) eurooppalaisten telakoiden kyseisenä ajanjaksona saamista tilauksista koskee matkustaja-aluksia, joita rakennuttaa ainoastaan neljä telakkaa. Lisäksi vuoden 1998 kesän jälkeen korealaiset telakat ovat erittäin alhaisella hintapolitiikallaan alkaneet saavuttaa sitä poikkeuksellisen runsasta tilausten määrää, jonka ne saivat vuonna 1997. Tämä vaikuttaa kielteisesti kilpailuun muiden telakoiden ja muuntyyppisten alusten (konttialusten) rakentamisen osalta. Teollisuusasioista vastaava komission jäsen esitteli 16. marraskuuta 1998 pidetyn teollisuusasioita käsittelevän neuvoston kokouksen yhteydessä asiaa koskevan selonteon, jossa käsiteltiin komission toteuttamia toimenpiteitä. Hän arvioi kriittisesti Korean menettelyitä ja niiden seurauksia maailmanmarkkinoiden kannalta. Komission jäsen sai neuvoston tuen kannalleen siitä, että vilpillisen kilpailun loppuun saamiseksi on ryhdyttävä toimenpiteisiin, ja esitti, että jäsenvaltioiden olisi käytettävä vaikutusvaltaansa Kansainvälisessä valuuttarahastossa (IMF) varmistaakseen, että Korea noudattaa kansainväliselle avulle asetettuja ehtoja.